**Ministru kabineta rīkojuma projekta "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 31.0. versija, projekts "Valsts un pašvaldību iestāžu tīmekļvietņu vienotā platforma")" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta izstrādes nepieciešamība** | | |
| 1. | Pamatojums | 1. Ministru kabineta (turpmāk – MK) 2015. gada 17. novembra noteikumu Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" (turpmāk – noteikumi Nr. 653) 4. punkts un 13.2. apakšpunkts; 2. Deklarācijas par Māra Kučinska vadītā MK iecerēto darbību 35. uzdevums "Nodrošināsim IKT publisko investīciju un e-pakalpojumu orientāciju uz jaunu produktu un pakalpojumu veidošanu un komercializāciju. Ieviesīsim e-pārvaldi publisko iestāžu darbā un pakalpojumu sniegšanā", rīcības plāna pasākums "Nodrošināsim Eiropas digitālā vienotā tirgus stratēģijas ieviešanu, attīstot digitālo pakalpojumu vidi un tās izmantošanu Latvijas ekonomikas konkurētspējas celšanai, izveidosim uzlabotu valsts IKT pārvaldības sistēmu un elektroniskās pārvaldes koplietošanas platformas, nodrošināsim IKT procesu koordināciju, kā arī stiprināsim VARAM kapacitāti un funkcijas", 5. darbības rezultāts "Nodrošināta IKT procesu koordinācija un pārvaldība, paaugstināta VARAM kapacitāte, nodrošinot 38 ERAF līdzfinansēto projektu iekļaušanos publiskās pārvaldes vienotajā arhitektūrā"; 3. MK 2016. gada 10. februāra rīkojuma Nr.136 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā" 4. un 4.1 punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar MK rīkojuma projektu tiek apstiprināts un iekļauts informācijas un komunikācijas tehnoloģiju (turpmāk – IKT) mērķarhitektūras 31.0. versijā  projekta "Valsts un pašvaldību iestāžu tīmekļvietņu vienotā platforma" (turpmāk – TVP projekts) detalizētais apraksts, kas tika izvērtēts atbilstoši Vides aizsardzības un reģionālās attīstības ministrijas (turpmāk – VARAM) izstrādātajai un apstiprinātajai metodikai par projektu iekļaušanu IKT mērķarhitektūrā.  VARAM ir atbalstījis TVP projekta iekļaušanu IKT mērķarhitektūras kārtējā versijā. TVP projekts veicina darbības programmas "Izaugsme un nodarbinātība" specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākumam "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" noteikto rādītāju sasniegšanu, pilnveidojot sešus publiskās pārvaldes procesus un izstrādājot vienu centralizētu informācijas sistēmas (turpmāk – IS) platformu.  Pašreizējā situācija, problēmas un piedāvātie risinājumi  Publiskās pārvaldes tīmekļvietnēm mūsdienās jākalpo par efektīvu komunikācijas rīku ar sabiedrību: tām ir jābūt kvalitatīvam instrumentam informācijas pieejamības nodrošināšanai par valsts rīcībā esošajiem informatīvajiem resursiem un iestāžu sniegtajiem publiskajiem pakalpojumiem. Tīmekļvietņu funkcionalitātei, struktūrai un dizainam, kā arī saturam jābūt ērti lietojamam un uz iedzīvotāju vajadzībām vērstam. Tāpat arī ir jānodrošina tīmekļvietņu piekļūstamība visām sabiedrības grupām, ieskaitot cilvēkus ar ierobežotām uztveres spējām. Sabiedrībai kļūstot aizvien mobilākai, arī tīmekļvietnēm jābūt tādām, lai tās būtu pieejamas uz dažādām ierīcēm – gan datoros, gan mobilajās iekārtās (viedtālruņos, planšetdatoros).  Valsts un pašvaldību iestāžu tīmekļvietņu novērtējums liecina par vairākām problēmām:   * publiskās pārvaldes tīmekļvietnēs izmantoto IKT risinājumu funkcionālā dažādība rada iedzīvotājiem problēmas orientēties iestāžu tīmekļvietnēs un visefektīvākā veidā atrast meklēto informāciju; * vairākkārtīgs resursu izlietojums līdzīga procesa īstenošanai un decentralizēts un sadrumstalots IKT infrastruktūras nodrošinājums sadārdzina tās uzturēšanu; * esošais normatīvais regulējums iestādēm nosaka lielu obligāti publicējamas informācijas apjomu, bet netiek regulāri un sistemātiski vērtētas lietotāju primārās vajadzības un attiecīgi pielāgots informācijas publicēšanas veids; * tīmekļvietņu satura pārvaldības sistēmu daudzveidība liedz izmantot koplietošanas komponentus un nodrošināt informācijas semantisku savietojamību; * iestāžu tīmekļvietnes nenodrošina obligātās piekļūstamības un lietojamības prasības visām iedzīvotāju grupām, ko paredz Eiropas Parlamenta un Padomes Direktīva (ES) 2016/2102 (2016. gada 26. oktobris) par publiskā sektora struktūru tīmekļvietņu un mobilo lietotņu piekļūstamību (turpmāk – Direktīva 2016/2102) (saskaņā ar Direktīvā 2016/2102 noteikto prasības īstenojamas līdz 2020. gada 23. septembrim); * tīmekļvietnēs uzkrātie dati būtu derīgi apstrādei, analīzei, bet to publicēšanas veids ierobežo datu izmantojamību; * daudzas tīmekļvietnes ir tehnoloģiski novecojušas, trūkst resursu to izstrādei no jauna atbilstoši visām tehniskajām prasībām un lietotāju mūsdienu vajadzībām.   Valsts kanceleja, veicot 99 iestāžu aptauju 2016. gada septembrī[[1]](#footnote-1), noskaidroja, ka tās kopumā uztur 165 tīmekļvietnes. Aptaujā atklājās, ka gandrīz puse (44,8 %) valsts iestāžu aktuālo saturu izvieto tehnoloģiski novecojušās tīmekļvietnēs[[2]](#footnote-2) (vecākas par 6 gadiem; vairāk nekā 11 % izstrādātas 2005. gadā vai vēl agrāk), lielākoties tās neatbilst nedz sabiedrības vajadzībām, nedz mūsdienu prasībām.  Minētās aptaujas[[3]](#footnote-3) dati norāda uz vēl kādu sadrumstalotību IKT risinājumu pārvaldībā – aptuveni 30 % gadījumu iestāžu tīmekļvietnes atrodas uz iestādes serveriem, apmēram 50 % – ārējā datu centrā pie ārpakalpojuma sniedzēja, bet atlikusī daļa atrodas nozares ministrijas datu centrā (padotības iestāžu gadījumā) vai tām izvēlēts cits izmitināšanas risinājums.  2015. gadā e-indeksā[[4]](#footnote-4), mērot valsts pārvaldes iestāžu tīmekļvietņu pieejamību cilvēkiem ar īpašām vajadzībām (WCAG tests[[5]](#footnote-5) jeb atbilstība W3C izstrādātā WCAG 2.0 standarta AA līmenim[[6]](#footnote-6)), noskaidrots, ka tikai 12 iestādes no 102 vērtētajām sasniedz augstu līmeni, 36 iestādes – vidēji augstu līmeni, 40 iestādes – vidēji zemu līmeni un 12 iestādes – zemu līmeni (2 iestādes sistēma vispār nevarēja novērtēt).  Savukārt pārskatā "Latvijas e-indekss" norādīts, ka 2015. gadā, vērtējot iestāžu tīmekļvietņu atbilstību mobilajai versijai (ar *Google* vērtētāju[[7]](#footnote-7)), noskaidrots, ka no 102 vērtētajām vietnēm atbilstošas lietošanai mobilajās ierīcēs ir tikai 18 vietnes, no kurām 4 ir ministriju un 14 iestāžu tīmekļvietnes. Ņemot vērā, ka tīmekļvietņu atbilstība mobilajai versija tiek vērtēta arī citos pētījumos (piemēram, ES *e-Government Benchmark[[8]](#footnote-8), United Nations eGovernment Survey[[9]](#footnote-9)*), šim rādītājam pievēršama pastiprināta uzmanība. Līdz ar to secināms, ka Latvijā tikai viena no piecām publiskās pārvaldes tīmekļvietnēm ir draudzīga lietošanai mobilajās ierīcēs.  Lai risinātu minētās problēmas un konstatēto situāciju publiskā sektora iestāžu tīmekļvietņu pārvaldības jomā, TVP projekta ietvaros ir paredzēts izveidot un turpmāk uzturēt vienotu platformu ar vienu tīmekļvietņu satura pārvaldības sistēmu (turpmāk – SPS), kas tiks izmantota platformā izvietoto iestāžu tīmekļvietņu satura un drošības pārvaldībai. TVP ieviešanas rezultātā tiks pilnveidota valsts pārvaldes komunikācija ar sabiedrību, nodrošinot efektīvāku iedzīvotāju informēšanu un tīmekļvietņu lietošanas ērtumu. Projekta realizācija veicinās saskaņotu izpratni par lietotāju vajadzībām, piedāvājot uz vienotiem pamatprincipiem balstītu tīmekļvietņu struktūru, lietotājiem atpazīstamu vidi un navigāciju. Līdz ar projekta īstenošanu tiks novērsta būtiskākā problēma: iestāžu atšķirīgā pieeja gan vietņu izstrādē, gan pilnveidošanā, kas lielākoties netiek balstīta uz lietotāju vajadzību izpēti, tādējādi radot iedzīvotājiem problēmas orientēties iestāžu tīmekļvietnēs un efektīvi atrast meklēto informāciju. TVP īstenošana ļaus centralizēti pilnveidot tīmekļvietņu piekļūstamību cilvēkiem ar invaliditāti, kā arī nodrošināt to atbilstību lietošanai mobilajās ierīcēs atbilstoši Direktīvai 2016/2102. Visām uz platformas esošajām vietnēm būs centralizēti nodrošināts vienlīdz augsts tehniskais atbalsts, programmatūras atjauninājumi, jaunu koplietošanas elementu pieejamība un atbilstība jaunākajām drošības prasībām, būtiski ceļot visu valsts iestāžu tīmekļvietņu kvalitāti un novēršot decentralizētu un sadrumstalotu IKT pārvaldību, kas sadārdzina tās uzturēšanu, rezultātā panākot praktisku finanšu, darba un laika resursu ekonomiju, ko iespējams panākt, izstrādājot, uzturot un attīstot vienu platformu vairākiem lietotājiem (iestādēm), uzlabojot tīmekļvietņu pārvaldību, izmitinot platformu loģiski vienotajā datu centrā un kopīgi izmantojot dažādu pakāpju tehniskos risinājumus, tai skaitā aizsardzību pret nesankcionētu piekļuvi.  Izveidotā TVP būs jauns valsts koplietošanas risinājums – vienotā tīmekļvietņu platforma. Tā būs valsts informācijas sistēma. TVP būs koplietojams arhitektūras pamatelementu līmenī kā servisu kopums, kā arī analīzes gaitā tiks izvērtētas iespējas veidot/izdalīt atkalizmantojamus komponentus atsevišķu TVP arhitektūras elementu līmenī (piemēram, tiks analizēta iespēja izveidot atkalizmantojamu rīku iepirkumu informācijas publicēšanai).  TVP pamatā izmantojams praksē pārbaudīts SPS standarta risinājums, kas atbilst nozares labās prakses standartiem un iestāžu prasībām. TVP tiks izmantoti atvērtie standarti. TVP izstrādē kā primārās tiks izvērtētas atvērtā koda tehnoloģiju izmantošanas iespējas.[[10]](#footnote-10)  Mērķis un būtība  TVP projekta mērķi:  1. Līdz 2020. gada beigām radīt vienotu, centralizētu valsts pārvaldes iestāžu tīmekļvietņu pārvaldības platformu, kas sniedz priekšnoteikumus publiski radītas informācijas vienkāršākai un saprotamākai pieejamībai sabiedrībai.  2. Uzlabot iestāžu tīmekļvietņu piekļūstamību, īstenojot Direktīvas 2016/2102 prasības, tādējādi nodrošinot tīmekļvietņu pieejamību visām sabiedrības grupām, ieskaitot personas ar invaliditāti.  3. Nodrošināt efektīvu resursu izlietojumu valsts un pašvaldības iestāžu tīmekļvietņu pārvaldībā, izmantojot vienotu tīmekļvietņu satura vadības sistēmu un centralizētu tehnisko atbalstu un uzturēšanu, kā arī decentralizētu satura veidošanu un administrēšanu.  TVP projekta lietderības pamatojums  Konkrētā TVP projekta ieviešana valsts pārvaldei un sabiedrībai dos vairākus sociālus ieguvumus un resursu ietaupījumu, kas atsvērs 2 000 000 *euro* lielo ieguldījumu tā īstenošanā.  Ietaupījuma kopējais apmērs lielā mērā ir atkarīgs no tā, cik iestāžu būs pievienojušās TVP, jo katras nākamās tīmekļvietnes izvietošana uz platformas izmaksās arvien lētāk gan izbūves, gan uzturēšanas ziņā. No šobrīd esošajām 157 valsts iestādēm un 119 pašvaldībām TVP projekta ietvaros pievienosies vismaz 60 iestādes – gan valsts tiešās pārvaldes iestādes, gan pašvaldības.  Tomēr TVP tiks veidota kā atvērta platforma valsts un pašvaldības iestāžu tīmekļvietnēm, kam arī pēc projekta beigām turpinās pievienoties pārējās iestādes. Projekta sociālekonomiskā lietderīguma aplēsēs ir pieņemts, ka TVP izmanto vismaz 60 iestādes, tāpēc arī kopējās izmaksas un ietaupījums tiek balstīts uz šādu apjomu, tomēr jānorāda, ka tas ir minimālais apjoms, kas potenciāli pieaugs.  Īstenojot vienu centralizētu modeli TVP tīmekļvietnēm, tiktu ietaupītas izmaksas, kas rodas šobrīd vai radīsies nākotnē, iestādēm individuāli izstrādājot jaunus tīmekļvietņu tehniskos un vizuālos risinājumus, izpildot arvien augstākas drošības prasības un ievērojot nepieciešamību nodrošināt tīmekļvietņu pieejamību visām iedzīvotāju grupām. Paaugstinot tīmekļvietņu lietojamības standartus, unificējot un modernizējot iestāžu veidotā satura publicēšanu, ikvienam iedzīvotājam un komercsektora pārstāvim būs vieglāk un ērtāk orientēties dažādu valsts iestāžu mājaslapu saturā, jo tas būs vienādots, kā arī būs ērtāk atrast nepieciešamo informāciju, izmantojot standartizētu meklēšanas rīku, tādējādi tiks panākts lietotāju laika ietaupījums, kas ir īpaši nozīmīgi komercsektora pārstāvjiem, kuriem no valsts iestāžu tīmekļvietnēm nepieciešamās informācijas iegūšana prasīs mazāk laika un būs iespēja to izmantot savas komercdarbības veikšanai un valsts ekonomikas stiprināšanai.  Galvenās izmaksu pozīcijas, kurās paredzams ietaupījums 10 gadu periodā, ja uz TVP tiek pārceltas vismaz 60 iestāžu tīmekļvietnes:   * tīmekļvietņu izstrāde – 40 tūkstoši *euro*; * tīmekļvietņu programmatūras uzturēšana –1,18 miljoni *euro*; * tīmekļvietņu izmitināšana – 378 tūkstoši *euro*; * drošības un veiktspējas auditu veikšana – 444 tūkstoši *euro*; * IT darbinieku noslodzes samazinājums – 40 tūkstoši *euro*; * sociālais ieguvums – biznesa lietotāju laika ietaupījums informācijas meklēšanā – 1,023 miljoni *euro*.   Ietaupījums kopā 10 gadu periodā – 3 106 820 *euro*, tai skaitā 2 083 145*euro* iestāžu tiešās izmaksas.  Alternatīva ir saglabāt līdzšinējo decentralizēto tīmekļvietņu pārvaldības modeli, kura ietvaros ne tikai nebūtu iespējams piesaistīt ERAF līdzfinansējumu un tīmekļvietņu pielāgošana Direktīvas 2016/2102 prasībām būtu jāveic par valsts budžeta līdzekļiem, bet kurš ir arī ekonomiski neefektīvs (aplēses liecina, ka 10 gadu periodā institūciju tiešās izmaksas veido 5 839 315 *euro*, bet pēc TVP projekta ieviešanas tās tiks samazinātas līdz 3 796 543 *euro*) un tīmekļvietņu lietotājam nedraudzīgs risinājums |
| 3. | Projekta izstrādē iesaistītās institūcijas | Valsts kanceleja un partnerinstitūcijas, kuras iekļautas TVP projekta vadības grupas (izveidota ar Valsts kancelejas direktora 2017. gada 3. februāra rīkojumu Nr. 11 "Par projekta "Valsts un pašvaldību vienotā tīmekļvietņu platforma" vadības grupu") sastāvā – Vides aizsardzības un reģionālās attīstības ministrija, Valsts reģionālās attīstības aģentūra, Iekšlietu ministrija, Rīgas dome, Kultūras informācijas sistēmu centrs. Konsultācijas notikušas arī ar Latvijas Atvērto tehnoloģiju asociāciju un Latvijas Informācijas un komunikācijas tehnoloģijas asociāciju, kuras pārstāvji iekļauti Projekta uzraudzības padomē. Projekta ideja, mērķi un plānotie risinājumi prezentēti Valdības komunikācijas koordinācijas padomē, IKT vadītāju forumā un vēl atsevišķos pasākumos iestāžu komunikācijas speciālistiem, IT speciālistiem u. c. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāji, komersanti, valsts pārvaldes iestādes, pašvaldības, biedrības, nodibinājumi |
| 2. | Tiesiskā regulējuma ietekme uz tautsaimniecību un administratīvo slogu | 1. Administratīvā sloga samazinājums tīmekļvietņu lietotājiem – iedzīvotājiem, komersantiem, valsts pārvaldes iestādēm, pašvaldībām, biedrībām, nodibinājumiem u. c., novēršot pašreiz esošo publiskās pārvaldes tīmekļvietnēs izmantoto IKT risinājumu funkcionālo dažādību, kas rada lietotājiem problēmas orientēties iestāžu tīmekļvietnēs un efektīvi atrast meklēto informāciju. 2. Administratīvā sloga samazinājums tīmekļvietņu lietotājiem ar īpašām vajadzībām, nodrošinot tīmekļvietņu piekļūstamību. 3. Administratīvā sloga samazinājums viediekārtu lietotājiem, nodrošinot tīmekļvietņu pieejamību un pielāgošanu to tehniskajām prasībām un specifikācijām (adaptīvais dizains). 4. Administratīvā sloga un patērēto finanšu, laika un cilvēkresursu samazinājums valsts pārvaldes un pašvaldību iestādēm, kuras savas tīmekļvietnes izveidos uz vienotās platformas, kas saistīts ar to, ka:   a) nebūs nepieciešams jau iepriekš rasto un izmantoto tehnisko risinājumu (piemēram, programmatūras projektējuma apraksts, iepirkuma tehniskā specifikācija u. c.) izstrādāt katru reizi no jauna;  b) tiks novērsts vairākkārtīgs resursu izlietojums līdzīga procesa īstenošanai un decentralizēts un sadrumstalots IKT infrastruktūras nodrošinājums, kas sadārdzina tās uzturēšanu;  c) tiks ieviesta vienota tīmekļvietņu satura pārvaldības sistēma, tai skaitā atbilstoši aktuālākajiem pieejamības un informācijas drošības aizsardzības standartiem;  d) tiks veikta centralizēta iestāžu tīmekļvietņu uzturēšana un izmitināšana |
| 3. | Administratīvo izmaksu monetārais novērtējums | Administratīvo izmaksu monetārais novērtējums ir iekļauts indikatīvajā sociālekonomiskā ieguldījuma aprēķinā. Ietaupījums kopā 10 gadu periodā – 3 066 446,63 *euro*, tai skaitā 2 042 771,23 *euro* iestāžu tiešās izmaksas |
| 4. | Cita informācija | Nav attiecināms |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | **Turpmākie trīs gadi (*euro*)** | | |
| **2018. g.** | **2019. g.** | **2020. g.** |
| **saskaņā ar valsts budžetu kārtējam gadam** | **izmaiņas kārtējā gadā, salīdzinot ar valsts budžetu kārtējam gadam** | **izmaiņas, salīdzinot ar kārtējo 2017. gadu** | **izmaiņas, salīdzinot ar kārtējo 2017. gadu** | **izmaiņas, salīdzinot ar kārtējo 2017. ga­du** |
| 1 | 2 | 3 | 4 | 5 | 6 |
| 1. Budžeta ieņēmumi: | **0** | **120 605** | **653 206** | **711 421** | **214 768** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 120 605 | 653 206 | 711 421 | 214 768 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | **0** | **141 888** | **768 478** | **836 966** | **252 668** |
| 2.1. valsts pamatbudžets | 0 | 141 888 | 768 478 | 836 966 | 252 668 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | **0** | **–21 283** | **–115 272** | **–125 545** | **–37 900** |
| 3.1. valsts pamatbudžets | 0 | –21 283 | –115 272 | –125 545 | –37 900 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi |  | 0 | 0 | 0 | 0 |
| 5. Precizēta finansiālā ietekme: |  | **–21 283** | **–115 272** | **–125 545** | **–37 900** |
| 5.1. valsts pamatbudžets | –21 283 | –115 272 | –125 545 | –37 900 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | TVP projekta ietvaros ir paredzēts, ka publiskā sektora tīmekļvietņu pārvaldība tiks organizēta, īstenojot principu "Centralizēta uzturēšana, decentralizēta pārvaldība". Tas nozīmē, ka tehniski platformu uztur Valsts reģionālās attīstības aģentūra (turpmāk – VRAA), bet katras iestādes saturiskie un strukturālie pielāgojumi ir iestādes darbinieku (gan IT pārstāvju, gan komunikācijas darbinieku) ziņā. Izmitināšanas pakalpojumus centralizēti nodrošina Iekšlietu ministrijas Informācijas centrs loģiski vienotajā datu centrā. Savukārt TVP no biznesa viedokļa attīsta Valsts kanceleja, tai skaitā plāno tās attīstību un uzrauga kvalitāti. Tādējādi valsts izvēlas efektīvāko risinājumu tehnisko un finanšu resursu izlietojumam.  Portālu platformas elementus savām vajadzībām varēs izmantot arī pašvaldības, veidojot un izvietojot vietnes uz platformas bāzes (atkalizmantošanas princips), kas ļaus panākt plašu TVP ietekmi visā valstī.  TVP paredzēts īstenot kā vienotu centralizētu tīmekļvietņu platformu, taču katra tīmekļvietne tiek izveidota TVP kā atsevišķs elements, kas manto pamata struktūru, vizuālo noformējumu, taksonomijas, integrāciju ar citiem moduļiem u. c. Iestāžu tīmekļvietņu domēnu nosaukumi un piekļuve tām paliek nemainīga, t. i., lietotājs vietnei piekļūst, ierakstot tīmekļa pārlūkprogrammā vietnes domēna nosaukumu.  Būtiskākie servisi TVP kontekstā ir – meklēšanas serviss, indeksēšanas serviss, apmeklējumu analītikas serviss (minēto servisu īstenošanai izmantojot tirgū pieejamus gatavus risinājumus). Būtiskākās saistītās komponentes TVP plānotas šādas – esošais vienotās autentifikācijas serviss (*www.latvija.lv* vienotā pieteikšanās) lietotāju autentifikācijai TVP; valsts pārvaldes mašīntulkošanas servisa atbalsts tīmekļvietņu satura tulkošanai. TVP plānota sasaiste (datu apmaiņa) ar citos Valsts kancelejas projektos – "Vienotais tiesību aktu projektu izstrādes un saskaņošanas portāls" un "Valsts pārvaldes cilvēkresursu vadības informācijas sistēma" izstrādātajiem risinājumiem.  Izveidotā TVP būs jauns valsts koplietošanas risinājums – vienotā tīmekļvietņu platforma. Tā būs valsts informācijas sistēma. TVP būs koplietojama arhitektūras pamatelementu līmenī kā servisu kopums, kā arī analīzes gaitā tiks izvērtētas iespējas veidot/izdalīt atkalizmantojamus komponentus atsevišķu TVP arhitektūras elementu līmenī (piemēram, tiks analizēta iespēja izveidot atkalizmantojamu rīku iepirkumu informācijas publicēšanai).  TVP pamatā izmantojams praksē pārbaudīts SPS standarta risinājums, kas atbilst nozares labās prakses standartiem un iestāžu prasībām. TVP tiks izmantoti atvērtie standarti. TVP izstrādē kā primārās tiks izvērtētas atvērtā koda tehnoloģiju izmantošanas iespējas.[[11]](#footnote-11)  Plānotās uzturēšanas izmaksas gadā TVP darbināšanai ir novērtētas **~17,8 %** no kopējām izstrādes izmaksām (1 000 515 *euro*), līdz ar to ir nepieciešami **~178 453** *euro/*gadā, **sākot ar 2022. gadu**, tai skaitā:   1. Sistēmas problēmu, kļūdu novēršanas un profilaktiskās uzturēšanas pakalpojumu izdevumi 104 cilvēkdienu apmērā ir **50 336** *euro* (104 c/d x 400 *euro* + PVN[[12]](#footnote-12)) jeb 5,03 % no TVP kopējām izstrādes izmaksām. 2. Sistēmas pielāgošanas pakalpojumu, TVP administrēšanas un lietotāju atbalsta (t. sk. zvanu centrs) izdevumi 140 cilvēkdienu apmērā ir **67 760** *euro* (140 c/d x 400 *euro +* PVN) jeb 6,77 % no TVP kopējām izstrādes izmaksām. 3. Tīmekļvietņu izmitināšanas un datu centra pakalpojumu izdevumi ir **10 931** *euro* jeb 1,09 % no TVP kopējām izstrādes izmaksām*.* 4. Sistēmas drošības pārbaudes (sistēmas auditi pēc sistēmas nodošanas ekspluatācijā), ievērojot MK 2015. gada 28. jūlija noteikumus Nr. 442 "Kārtība, kādātiek nodrošināta informācijas un komunikācijas tehnoloģiju sistēmu atbilstība minimālajām drošības prasībām", TVP ārējais sistēmas drošības audits tiks veikts reizi gadā, un tam nepieciešamie izdevumi ir **10 000** *euro* jeb 1 % no TVP kopējām izstrādes izmaksām*.* 5. Sistēmas veiktspējas audita izdevumi tiek plānoti katru otro gadu (sākot no 2022. gada) un tā izdevumi ir **15 000** *euro* jeb 1,50 % no TVP kopējām izstrādes izmaksām*.* 6. Papildu finansējums esošo IT darbinieku atalgojumam **24 426** *euro* jeb 2,44 % no TVP kopējām izstrādes izmaksām, jo līdz ar jaunās informācijas sistēmas ieviešanu klāt nāks papildu noslodze informācijas sistēmas uzturēšanai.   Aprēķinātās nepieciešamās IKT TVP uzturēšanas izmaksas, sākot no 2021. gada, ir atkarīgas no tā, vai attiecīgajā gadā ir nepieciešams īstenot veiktspējas auditus, kas būs veicami katru otro gadu, bet drošības auditi veicami katru gadu, tādēļ pirmajā gadā (2021. gads) pēc projekta noslēguma uzturēšanas izmaksas ir 168 453 *euro*, bet veiktspējas audita veikšanas izmaksas gadā (2022. gads) ir 178 453 *euro.* Tā kā TVP būs jauns IKT risinājums, tad šobrīd valsts budžetā nav plānots finansējums TVP uzturēšanai. Valsts kanceleja ir izvērtējusi, ka iestādei nav iespējas rast papildus nepieciešamos finanšu līdzekļus jaunās TVP platformas uzturēšanai no iestādei piešķirtajiem finanšu līdzekļiem. Ņemot vērā projekta gaitā paredzēto līdzekļu ekonomiju par tīmekļvietņu uzturēšanu, izmitināšanu, drošības un veiktspējas auditiem u. tml. to iestāžu budžetos, kuras pievienosies TVP, Valsts kanceleja līdz 2020. gada 30. jūnijam sagatavos priekšlikumus par iespējām sistēmas uzturēšanas izdevumus segt no ietaupītā finansējuma valsts budžeta iestādēs, kas faktiski pievienosies valsts un pašvaldību iestāžu tīmekļvietņu vienotai platformai.  TVP projekts tiks finansēts no Eiropas Reģionālās attīstības fonda (turpmāk – ERAF) līdzekļiem, un tā kopējais finansējuma apmērs ir 2 000 000 *euro* (t. sk. ERAF līdzfinansējums 1 700 000 *euro* un valsts budžeta finansējums – 300 000 *euro*), no tiem 2017. gadā – 141 888 *euro*, 2018. gadā – 768 478 *euro*, 2019. gadā – 836 966 *euro,* 2020. gadā – 252 668 *euro*.  Uzturēšanas izmaksu ieplānošana 178 453 *euro* apmērā, **sākot no 2022. gada**, ir būtiska ne tikai, lai nodrošinātu TVP praktisko funkcionēšanu pēc projekta noslēguma, bet arī lai izpildītu MK noteikumos Nr. 653 finansējuma saņēmējam noteikto atbildību nodrošināt ilgtspējīgu TVP projekta rezultātā izstrādāto IKT risinājumu darbību un rezultātu uzturēšanu vismaz piecus gadus pēc projekta īstenošanas beigām | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Projekta īstenošanai nepieciešamie valsts budžeta līdzekļi normatīvajos aktos noteiktajā kārtībā tiks pieprasīti no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" | | | | |
|  |  | | | | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016. gada 26. oktobra Direktīva (ES) 2016/2102 par publiskā sektora struktūru tīmekļvietņu un mobilo lietotņu piekļūstamību.  21 mēneša laikā (provizoriski līdz 2018. gada 23. septembrim) kopš ES Direktīvas 2016/2102 pieņemšanas dalībvalstīm ir jātransponē prasības nacionālajos normatīvajos aktos, prasības tīmekļvietnēs īstenojamas līdz 2020. gada 23. septembrim |
| 2. | Citas starptautiskās saistības | Rīkojuma projekts šo jomu neskar |
| 3. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 26. oktobra Direktīva (ES) 2016/2102 par publiskā sektora struktūru tīmekļvietņu un mobilo lietotņu piekļūstamību | | | | |
| A | B | | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 4. pants | MK rīkojuma projekta 1. un 3. punkts | | Ieviests pilnībā | | MK rīkojuma projekts neparedz stingrākas prasības |
| Direktīvas 5. panta 3. punkts | MK rīkojuma projekta 1. un 3. punkts | | Ieviests pilnībā | | MK rīkojuma projekts neparedz stingrākas prasības |
| Direktīvas 8. panta 1. punkts | MK rīkojuma projekta 1. un 3. punkts | | Ieviests pilnībā | | MK rīkojuma projekts neparedz stingrākas prasības |
| Direktīvas 12. panta 3. punkta "b" un "c" daļa | MK rīkojuma projekta 1. un 3. punkts | | Ieviests pilnībā | | MK rīkojuma projekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Rīkojuma projekts šo jomu neskar | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Rīkojuma projekts šo jomu neskar | | | | |
| Cita informācija | Nav | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | Rīkojuma projekts šo jomu neskar | | | |
| A | | B | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| Rīkojuma projekts šo jomu neskar | | Rīkojuma projekts šo jomu neskar | | Rīkojuma projekts šo jomu neskar | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Rīkojuma projekts šo jomu neskar | | | |
| Cita informācija | | Nav | | | |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts kanceleja, Iekšlietu ministrija, Iepirkumu uzraudzības birojs, Kultūras informācijas sistēmu centrs, Latvijas Investīciju un attīstības aģentūra, Satiksmes ministrija, Tieslietu ministrija, Nodarbinātības valsts aģentūra, Rīgas pilsētas pašvaldība, Valsts reģionālās attīstības aģentūra, Veselības inspekcija, Vides aizsardzības un reģionālās attīstības ministrija, Iekšlietu ministrijas Informācijas centrs |
| 2. | Projekta izpildes ietekme uz pārvaldes funkcijām un institucionālo struktūru | TVP projekts valsts pārvaldes un pašvaldību iestādēm, kuras savas tīmekļvietnes izveidos uz vienotās platformas, mazinās funkcijas, atbildību un resursu patēriņu attiecībā uz tīmekļvietņu programmatūras uzturēšanu, izmitināšanu, tehnisko un drošības risinājumu ieviešanu, kā arī drošības un veiktspējas auditu īstenošanu, jo šie procesi tiks īstenoti centralizēti |
| 3. | Cita informācija | Nav |

Anotācijas IV, V un VI sadaļa – projekts šīs jomas neskar.

Ministru prezidents Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_Jānis Citskovskis

4064

18.07.2017.

Beitelis 67082989

[Haralds.Beitelis@mk.gov.lv](mailto:Haralds.Beitelis@mk.gov.lv)

1. Valsts kancelejas aptauja 2016. gada 2.–12. septembrī "Dati par valsts iestāžu tīmekļvietnēm", kurā aptaujātas 99 iestādes. [↑](#footnote-ref-1)
2. Orbit Media veiktais pētījums, kur analizētas vairāk nekā 200 tīmekļvietnes. Rezultāti skatāmi – https://www.orbitmedia.com/blog/website-lifespan-and-you/ [↑](#footnote-ref-2)
3. Valsts kancelejas aptauja 2016. gada 2.–12. septembrī "Dati par valsts iestāžu tīmekļvietnēm", kurā aptaujātas 99 iestādes. [↑](#footnote-ref-3)
4. Latvijas valsts iestāžu e-Indekss un e-pārvaldes attīstības pārskats 2015. <http://bit.ly/2cBNapG> [↑](#footnote-ref-4)
5. Tests pieejams http://checkers.eiii.eu/ [↑](#footnote-ref-5)
6. Atbilstoši Eiropas standartam EN 301 549 V1.1.2. (2015-04) “Accessibility requirements suitable for public procurement of ICT products and services in Europe”, pieejams: http://www.etsi.org/deliver/etsi\_en/301500\_301599/301549/01.01.02\_60/en\_301549v010102p.pdf [↑](#footnote-ref-6)
7. Pieejams https://search.google.com/search-console/mobile-friendly?utm\_source=mft&utm\_medium=redirect&utm\_campaign=mft-redirect [↑](#footnote-ref-7)
8. Pieejams https://ec.europa.eu/digital-single-market/en/news/eu-egovernment-report-2016-shows-online-public-services-improved-unevenly [↑](#footnote-ref-8)
9. https://publicadministration.un.org/egovkb/en-us/reports/un-e-government-survey-2016 [↑](#footnote-ref-9)
10. Princips primāri attiecināms uz SPS tehnoloģisko risinājumu lietojumprogrammatūras līmenī, atsevišķiem komponentiem pieļaujama arī maksas programmatūras izmantošana (piemēram, datubāzu vadības sistēmai) [↑](#footnote-ref-10)
11. Princips primāri attiecināms uz SPS tehnoloģisko risinājumu lietojumprogrammatūras līmenī, atsevišķiem komponentiem pieļaujama arī maksas programmatūras izmantošana (piemēram, datubāzu vadības sistēmai). [↑](#footnote-ref-11)
12. Vienas cilvēkdienas izmaksas 400 *euro* + PVN apmērā tika plānotas, ņemot vērā šobrīd novērojamo cilvēkdienas izmaksu augošo tendenci IT tirgū. Ņemot vērā to, ka daudzi ERAF projekti IKT jomā tiks īstenoti vienlaicīgi, var prognozēt, ka drīzumā būs novērojama ievērojama IT industrijas noslodze un atbilstošu IT cilvēkresursu trūkums, kas var izraisīt vēl straujāku cilvēkdienas izmaksu kāpumu. Gan IS programmēšana, gan uzturēšana tiks nodrošināta ārpakalpojumu ietvaros. [↑](#footnote-ref-12)